Helsingin käräjäoikeus katsoi, että Saara-nimellä tunnetun prostituoidun asunnon nojatuolista löytyi Jari Aarnion siittiöitä, eikä sille ole muuta selitystä kuin seksin harrastaminen.

Käräjäoikeus tulkitsi kiistellyn näytteen olevan todiste Aarnion ja prostituoidun seksistä.

Oikeuden mukaan Aarnio on harrastanut prostituoidun kanssa seksiä virkatoimiensa yhteydessä useita kertoja.

Tästä nojatuolista löydettiin näyte, joka sisälsi Aarnion dna:ta. POLIISI

Helsingin huumepoliisin ex-päällikkö tuomittiin torstaina ns. tynnyrivyyhdissä 10 vuoden vankeuteen. Tuomio tuli kuudesta törkeästä huumausainerikoksesta, mutta myös useista virkarikoksista.

Yksi tuomioon johtaneista virkarikoksista liittyi siihen, että Aarnio harrasti seksiä tuntemansa prostituoidun kanssa virkatoimen yhteydessä.

Naisen mukaan tapaamisia oli välillä parikin kertaa viikossa ja seksiä harrastettiin jokaisella tapaamiselle. Nainen kertoi esitutkinnassa, että usein tapaamiset ajoittuivat Emmerdalen ja Kauniiden ja rohkeiden aikaan.

Prostituoidun asunnossa olleesta nojatuolista löytyi siittiöitä sisältävä näyte, josta saatiin määritettyä Aarnion dna:ta. Puolustus kuitenkin kiisti näytteen ja totesi, ettei tuloksesta voida varmuudella tehdä johtopäätöstä, että löydetyt siittiöt olisivat Aarnion.

Käräjäoikeus ei kuitenkaan pitänyt todennäköisenä, että näytteessä olisi ollut Aarnion dna:n lisäksi jonkun toisen henkilön siittiöitä. Mikäli näin olisi ollut, oikeuden mukaan näytteestä olisi saatu sekoitustulos eikä puhdasta tulosta. Oikeus katsoikin siittiöiden kuuluneen Aarniolle.

Oikeuden mukaan Aarnion siittiöiden löytymiselle naisen nojatuolista ole muuta järkevää selitystä kuin, että nainen ja Aarnio ovat harrastaneet seksiä asunnossa.

Dna-näytteen lisäksi oikeudella oli käytössään lukuisia tekstiviestejä, joita Aarnio ja nainen olivat lähettäneet toisilleen. Viesteissä Aarnio tiedusteli naiselta muun muassa lainaan pornovideoita, joita nainen oli hankkinut asiakkaitaan varten.

- Maalaismölli taas tulos. Onx ne jotain äärijuttui vai keskivertoo. Kysyn six ettei saa sydäriä, Aarnio muun muassa viestitti.

Tapaamisten syynä seksi

Käräjäoikeuden mukaan Jari Aarnio harrasti prostituoidun kanssa seksiä virkatoimessaan useita kertoja. JOHN PALMÉN

Aarnio väitti oikeudelle, ettei ole harrastanut prostituoidun kanssa seksiä. Aarnion mukaan naista tavattiin, sillä hän antoi poliisille tietoja. Lisäksi Aarnio kertoi luvanneensa suomalaismiljonäärille pitävänsä naisesta huolta. Tapaamisia oli Aarnion mukaan 1-2 kertaa kuukaudessa.

Oikeudessa kuullut poliisit kertoivat, että naiselta on joskus saatu poliisille hyödyllistä tietoa, mutta sitä on tullut niin vähän, ettei naista olisi ollut välttämätöntä tavata edes kuukausittain.

Käräjäoikeus katsoi naisen kertomuksen perusteella, että Aarnio on harrastanut naisen kanssa seksiä virkatoimiensa yhteydessä useita kertoja. Oikeus ei pidä Aarnion kertomia syitä tapaamisille todellisina, vaan toteaa tapaamisten syynä olleen seksin harjoittaminen.

Lisäksi Aarnio on kannustanut naista prostituutioon ja säilyttänyt tämän prostituutiolla ansaitsemia rahoja. Oikeuden mukaan näin ollen Aarnio on rikkonut poliisilakia, joka säätelee poliisin käyttäytymistä virassa ja yksityiselämässä.

Oikeuden mukaan toiminta oli jatkunut vuosikausia ja se oli vahingollista luottamukselle poliisille kuuluvien tehtävien asianmukaiseen hoitoon. Lisäksi tuomiossa kiinnitettiin huomiota siihen, että Aarnio oli tekojensa aikaan korkeammassa virka-asemassa kuin tavallinen poliisimies.

Aarnion katsottiin syyllistyneen tapauksessa virkavelvollisuuden rikkomiseen.

Nainen syytti Aarniota rahojensa kavaltamisesta, mutta nämä syytteet oikeus hylkäsi. Lisäksi nainen väitti, että Aarnio olisi jättänyt tutkimatta rikosepäilyn, jos nainen oli ilmoittanut. Myös tältä osin syyte hylättiin.